## Odluka Ustavnog suda Republike Hrvatske brojU-IIIA-3076/2004 od 21. travnja 2005.

### NN 61/2005 (16.5.2005.), Odluka Ustavnog suda Republike Hrvatske brojU-IIIA-3076/2004 od 21. travnja 2005.

# USTAVNI SUD REPUBLIKE HRVATSKE

**1190**

 Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Marijan Hranjski, Mario Kos, Ivan Matija,
Agata Račan i Smiljko Sokol, članovi Vijeća,
odlučujući o ustavnoj tužbi M. T. iz Z., na sjednici održanoj 21. travnja 2005.
godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u pred­metu koji se vodi pred tim sudom, pod brojem: P-2282/04 (ranije:
P-8803/86) u najkraćemu mogućem roku, ali ne duljem od šest (6) mjeseci,
računajući od prvoga idućeg dana od dana objave ove odluke u »Narodnim
novinama«.

II. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljici
ustavne tužbe M. T. iz Z., određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u iznosu od 9.200,00 kuna (devet tisuća i dvjesto
kuna).

III. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

IV. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnijela je dana 23. kolovoza 2004. godine ustavnu tužbu radi duljine
parničnog postupka.

ČINJENICE VAŽNE ZA
USTAVNOSUDSKI POSTUPAK

2. Rješenjem Općinskog suda u Zagrebu od 13.
listopada 1986. godine, broj: O-4790/85 podnositeljica je upućena na parnicu
radi utvrđivanja imovine stečene u bračnoj zajednici s pokojnim suprugom B. T.,
te je dana 27. listopada 1986. godine podnijela tužbu tom sudu, radi utvrđenja,
a protiv D. T., B. G. i B. T. (djece pokojnog supruga).

Do 5. studenoga 1997. godine održano je petnaest
ročišta (12. veljače 1987., 12. svibnja 1987. godine, zatim 16. veljače, 11.
travnja, 20. lipnja, 10. listopada i 19. prosinca 1989. godine, te 6. veljače
1990., 5. ožujka 1991., 20. veljače 1991., 1. travnja 1992., 5. svibnja 1992.,
2. lipnja 1992., 6. ožujka 1996. i 16. svibnja 1996. godine), te održan očevid
na licu mjestu 26. kolovoza 1994. godine.

Sud je dopisom od 27. kolovoza 1997. godine
pozvao vještaka da preuzme spis radi dodatnog vještačenja.

Nalaz i mišljenje vještak je dostavio 2. ožujka
1998. godine.

Na ročištu održanom 9. rujna 1998. godine
zaključena je glav­na rasprava i donijeta presuda
suda prvog stupnja, protiv koje je podnositeljica podnijela žalbu 14. rujna
1999. godine, prvotuženi 21. rujna 1999. i drugotužena 20. rujna 1999. godine.

Predmet je upućen Županijskom sudu u Zagrebu
radi odluke o žalbi protiv presude suda prvog stupnja dana 26. listopada 1999.

Podneskom od 20. rujna 2001. godine Županijski
sud u Zagrebu remisorno je vratio spis Općinskom sudu
u Zagrebu jer da nije u cijelosti odlučio o tužbenom zahtjevu, odnosno o dijelu
koji se odnosi na stan u Z. i da nije odlučio o prijedlogu tuženika za
oslobađanje od plaćanja sudskih pristojbi istaknutom u žalbi.

Nakon toga održana su ročišta 14. prosinca 2001.
i 15. veljače 2002. godine, kada je donijeta dopunska presuda prvog stupnja,
protiv koje je drugotužena B. G. podnijela žalbu dana
20. ožujka 2002. godine, a prvotuženi D. T. dana 27.
ožujka 2002. godine.

Rješenjem Županijskog suda u Zagrebu, broj: Gž-2111/02-2 od 17. veljače 2004.godine ukinuta je presuda
Općinskog suda u Zagrebu od 9. rujna 1998. godine kao i dopunska presuda od 15.
veljače 2002. godine, te je predmet vraćen prvostupanjskom sudu na ponovno suđenje
dana 3. ožujka 2004. godine.

Nakon toga je održano ročište 5. listopada 2004.
godine, a sljedeće je zakazano za 8. travnja 2005. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositeljica je dana 27. listopada 1986.
godine podnijela tuž­bu Općinskom
sudu u Zagrebu.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj 1, 4,
6, 7 i 11 uz Konvenciju za zaštitu ljudskih prava i temeljnih sloboda (»Narodne
novine – Međunarodni ugovori«, broj 18/97., 6/99. – pročišćeni tekst i 8/99. –
ispravak, u daljnjem tekstu: Zakon o potvrđivanju Konvencije), koja Konvencija
u članku 6. stavku 1. jamči, između ostalog, i pravo na suđenje u razumnom
roku.

Ustavna tužba podnijeta je dana 23. kolovoza
2004. godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno
sedamnaest (17) godina, devet (9) mjeseci i dvadeset sedam (27) dana, a nakon
stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao šest (6) godina, devet (9) mjeseci i dvadeset
osam (28) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju od 5. studenoga 1997. godine do podnošenja ustavne tužbe najprije
vodio pred Općinskim sudom u Zagrebu do 9. rujna 1998. godine (u trajanju od
jedne godine, jedanaest mjeseci i dvadeset jedan dan), kada je donijeta
presuda. Nakon toga postupak se je vodio pred Županijskim sudom u Zagrebu u
trajanju od jedne godine, deset mjeseci i dvadeset pet dana, kada je predmet remisorno vraćen Općinskom sudu u Zagrebu. Od 16. svibnja
2002. godine postupak se je vodio pred Županijskim sudom u Zagrebu u trajanju
od jedne godine, devet mjeseci i osmanaest dana,
nakon toga postupak se ponovo vodi od ožujka 2004. godine pred Općinskim sudom
u Zagrebu.

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Podnositeljica ustavne tužbe kao tužiteljica u
parničnom postup­ku nije pridonijela duljini
postupka.

4.4. SLOŽENOST SUDSKOG
PREDMETA

Ustavni sud utvrđuje da je riječ o složenom
predmetu jer je potrebno utvrditi doprinos podnositeljice i pokojnog supruga u
stjecanju zajedničke imovine.

OCJENA USTAVNOG SUDA

5. Ustavni sud utvrđuje da je parnični postupak
po tužbi podnositeljice, koji se vodi pred Općinskim sudom u Zagrebu pod
brojem: P-2282/04, u pravno relevantnom razdoblju trajao oko šest godina i devet
mjeseci. Međutim, postupak ukupno traje dulje od sedamnaest godina te smatramo
potrebnim istaći i razdoblje prije 5. studenoga 1997. godine u trajanju duljem
od deset godina tijekom kojeg sud nije donio niti jednu meritornu odluku, već
je to učinio nakon dvanaest godina, propustivši pritom odlučiti o dijelu
tužbenog zahtjeva, zbog čega je Županijski sud u Zagrebu remisorno
vratio predmet Općinskom sudu u Zagrebu, radi donošenja dopunske presude.
Imajući u vidu ukupno trajanje postupka, neučinkovito postupanje suda, te
okolnost da postupak i nadalje nije pravomoćno dovršen, Ustavni sud nalazi da
je povrijeđeno pravo podnositeljice na suđenje u razumnom roku, zajamčeno
člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakoga pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-3076/2004

Zagreb, 21. travnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 61/2005-1190